KA kom sér í gærkvöld upp í annað sæti Bestu deildar karla í knattspyrnu, í það minnsta um stund, liðið mætti þá Stjörnunni í Garðabæ.
Nóg var af mörkum í leiknum. Stjarnan komst 1-0 yfir snemma í með marki úr vítaspyrnu en KA menn jöfnuðu tíu mínutum síðar. Hallgrímur Mar Steingrímsson kom Norðanmönnum yfir á 35. mínútu en fimm mínútum síðar svöruðu Stjörnumenn með marki úr annarri vítaspyrnu. Vítaspyrnurnar urðu raun fjórar í leiknum, þá næstu fengu KA-menn og voru því 3-2 yfir í hálfleik. Síðasta vítaspyrna leiksins kom á 77. mínútu, úr henni skoraði Nökkvi Þeyr Þórisson, hans þriðja mark í leiknum og lokatölru 4-2 fyrir KA. Liðið er nú með 36 stig í öðru sæti deildarinnar, þremur stigum á eftir Breiðbliki á toppnum en Blikar eiga leik til góða. Víkingur sem situr nú í þriðja sætinu, fimm stigum á eftir KA á tvo leiki til góða. Víkingar og Blikar spila einmitt í kvöld. Víkingar mæta Valsmönnum og Breiðablik fer í heimsókn til Fram í Úlfarsárdalinn þar sem Framarar hafa ekki tapað leik í allt sumar.
Óðinn Þór Ríkharðsson, landsliðsmaður í handbolta og leikmaður svissneska liðsins Kadetten Schaffhausen, er ristarbrotinn. Þessu greindi hantbolti.is frá í gær en þar kemur fram að brotið sé það slæmt að hann þurfi að fara í aðgerð í vikunni. Óðinn segir þar enn fremur að hann hafi fengið högg á ristina á æfingu og ekki sé um að ræða álagsbrot. Hann er nýgenginn til liðs við svissneska liðið en verður nú frá í tvo til þrjá mánuði og nær ekki upphafi leiktíðarinnar. Það þýðir að hann verður ekki til taks þegar Guðmundur Guðmundsson, landsliðsþjálfari, velur liðið sem mætir til leiks í undankeppni EM 2024 en fram undan hjá landsliðinu eru leikir gegn Ísrael og Eistlandi í október.
